ด่วน! “ประยุทธ์” รอดคดีบ้านพักหลวง ศาลฯชี้มีสิทธิใช้ในฐานะอดีต ผบ.ทบ.-ทำคุณประโยชน์ให้ปท.
ด่วน! “ประยุทธ์” รอดคดีบ้านพักหลวง ศาลฯชี้มีสิทธิใช้ในฐานะอดีต ผบ.ทบ.-ทำคุณประโยชน์ให้ปท.
ด่วน! “ประยุทธ์” รอดคดีบ้านพักหลวง ศาลฯชี้มีสิทธิใช้ในฐานะอดีต ผบ.ทบ.-ทำคุณประโยชน์ให้ปท.
2 ธ.ค. 2563

ผู้สื่อข่าวรายงานว่า เมื่อเวลา 15.00 น. วันนี้ (2 ธ.ค.63) ศาลรัฐธรรมนูญขึ้นบัลลังก์อ่านคำวินิจฉัย เรื่อง ประธานสภาผู้แทนราษฎรส่งคำร้องขอให้ศาลรัฐธรรมนูญวินิจฉัยตามรัฐธรรมนูญมาตรา 170 วรรคสาม ประกอบมาตรา 82 ว่าความเป็นรัฐมนตรีของพล.อ.ประยุทธ์ จันทร์โอชา นายกรัฐมนตรีและรมว.กลาโหม สิ้นสุดเฉพาะตัวตามรัฐธรรมนูญ มาตรา 170 วรรคหนึ่ง (4) ประกอบมาตรา 160 (5) และมาตรา 170 วรรคหนึ่ง (5) ประกอบมาตรา 186 วรรคหนึ่ง และมาตรา 184 วรรคหนึ่ง (3) หรือไม่
โดยกรณีดังกล่าวเป็นผลพวงจากการอภิปรายไม่ไว้วางใจรัฐบาลเมื่อวันที่ 25-27 ก.พ.63 พรรคร่วมฝ่ายค้าน นำโดย นายสมพงษ์ อมรวิวัฒน์ และคณะ ได้ยื่นคำร้องต่อประธานสภาผู้แทนราษฎรเพื่อขอให้ส่งคำร้องไปยังศาลรัฐธรรมนูญวินิจฉัยความเป็นรัฐมนตรีของ พล.อ.ประยุทธ์ เนื่องจากเกษียณอายุราชการในตำแหน่งผู้บัญชาการทหารบก (ผบ.ทบ.) ไปแล้ว แต่ยังใช้สิทธิอยู่อาศัยบ้านพักราชการ ภายในกรมทหารราบที่ 1 มหาดเล็กราชวัลลภรักษาพระองค์ ถนนวิภาวดีรังสิต
ทั้งนี้ ศาลรัฐธรรมนูญ มีมติเอกฉันท์วินิจฉัยว่าความเป็นรัฐมนตรีของ พล.อ.ประยุทธ์ จันทร์โอชา นายกรัฐมนตรี และรมว.กลาโหม ไม่สิ้นสุดลงเฉพาะตัว ในกรณีที่บ้านพักราชการภายหลังเกษียณอายุราชการไปแล้ว เนื่องจากบ้านพักดังกล่าวถูกปรับไปเป็นบ้านพักรับรองไปแล้วตั้งแต่ปี 55 ซึ่งในระเบียบของกองทัพบกอนุญาตให้ พล.อ.ประยุทธ์ ในฐานะอดีตผู้บัญชาการทหารบก (ผบ.ทบ.) มีสิทธิใช้บ้านพักดังกล่าว และไม่ได้เป็นการฝ่าฝืนจริยธรรมร้ายแรงแต่อย่างใด
ศาลรัฐธรรมนูญได้วินิจฉัยว่า บ้านพักอาศัยในกรมทหารราบที่ 1 มหาดเล็กราชวัลลภรักษาพระองค์ ซึ่งเป็นบ้านพักทหารของทางราชการตั้งแต่ดำรงตำแหน่ง ผบ.ทบ.ในวันที่ 1 ต.ค.53 จนเกษียณอายุราชการ ต่อเนื่องมาถึงปัจจุบันที่ดำรงตำแหน่งนายกรัฐมนตรี โดยไม่ได้เสียค่าเช่า ค่าน้ำ ค่าไฟ เป็นไปตามระเบียบปฏิบัติของกองทัพบก
เนื่องจากบ้านพักดังกล่าวได้เปลี่ยนสถานะเป็นบ้านพักรับรองตั้งแต่ปี 55 ตามระเบียบกองทัพบกว่าด้วยการเข้าพักอาศัยในบ้านพักรับรองกองทัพบก พ.ศ.2548 ซึ่งกำหนดให้อดีตผู้บังคับบัญชาชั้นสูงของกองทัพบกซึ่งทำคุณประโยชน์ให้กับกองทัพบกและประเทศชาติ และเคยดำรงตำแหน่ง ผบ.ทบ.มาแล้วมีสิทธิเข้าพักอาศัยในบ้านพักรับรองกองทัพบก และกองทัพบกสามารถพิจารณาความเหมาะสมในการสนับสนุนงบประมาณค่ากระแสไฟฟ้าและน้ำประปา ตลอดจนค่าใช้จ่ายอื่นๆ ที่จำเป็นต่อการพักอาศัยตามความจำเป็นและเหมาะสมในการใช้งาน
ดังนั้น เมื่อ พล.อ.ประยุทธ์ เคยดำรงตำแหน่ง ผบ.ทบ.จึงเป็นผู้มีสิทธิเข้าพักอาศัยในบ้านพักรับรองกองทัพบกและมีสิทธิได้รับการสนับสนุนค่ากระแสไฟฟ้าและน้ำประปาตามระเบียบดังกล่าวข้างต้น ประกอบกับการให้สิทธิดังกล่าวให้แก่ผู้มีคุณสมบัติตามระเบียบนั้นเป็นธุรกิจการงานปกติ โดยถือเป็นสิทธิของบุคคลอันเนื่องมาจากการดำรงตำแหน่งอดีตผู้บังคับบัญชาชั้นสูงของกองทัพบก และไม่มีพฤติกรรมอันเป็นการฝ่าฝืนหรือไม่ปฏิบัติตามมาตรฐานทางจริยธรรมอย่างร้ายแรง
อนึ่ง องค์คณะตุลาการศาลรัฐธรรมนูญในวันนี้ทั้ง 9 ประกอบด้วย นายวรวิทย์ กังศศิเทียม ประธานศาลรัฐธรรมนูญ , นายบรรจงศักดิ์ วงศ์ปราชญ์ ตุลาการศาลรัฐธรรมนูญ, นายนภดล เทพพิทักษ์ ตุลาการศาลรัฐธรรมนูญ, นายจิรนิติ หะวานนท์ ตุลาการศาลรัฐธรรมนูญ, นายวิรุฬห์ แสงเทียน ตุลาการศาลรัฐธรรมนูญ, นายอุดม สิทธิวิรัชธรรม ตุลาการศาลรัฐธรรมนูญ, นายทวีเกียรติ มีนะกนิษฐ ตุลาการศาลรัฐธรรมนูญ, นายนครินทร์ เมฆไตรรัตน์ ตุลาการศาลรัฐธรรมนูญ และ นายปัญญา อุดชาชน ตุลาการศาลรัฐธรรมนูญ